**О б р а з л о ж е њ е**

 Правни основ за доношење Одлуке о условима и начину производње, дистрибуције и снабдевања топлотном енергијом су члан 361. Закона о енергетици (''Службени гласник РС'', број 145/2014), члан 13. Закона о комуналним делатностима (''Службени гласник РС'', број 88/2011 и 104/2016) и члан 37. Статута Града Ниша (''Службени лист Града Ниша", број 88/2008 и 143/2016), којима су прописана овлашћења јединице локалне самоуправе у вези са обављањем комуналне делатности производње, дистрибуције и снабдевања топлотне енергије.

 Решењем Градоначелника број 887/2017-01 од 27.03.2017. године, образована је Радна група са задатком да припреми нацрт Одлуке о условима и начину производње, дистрибуције и снабдевања топлотном енергијом која је приступила изради поменутог акта.

 Одредбама члана 361. Закона о енергетици прописано је, између осталог, да јединица локалне самоуправе, својим прописом утврђује услове испоруке и снабдевања топлотном енергијом купаца на свом подручју, права и обавезе произвођача, дистрибутера, снабдевача и крајњих купаца топлотне енергије, доноси пропис којим се уређује начин расподеле трошкова са заједничког мерног места у топлотној предајној станици и услови и начин одржавања дела система од завршетка дистрибутивног система до крајњег купца укључујући и његову грејну опрему. Такође, одредбама поменутог Закона прописано је да јединица локалне самоуправе уређује права и обавезе крајњих купаца топлотне енергије, посебно у случају престанка уговора, као и услове за подношење и решавање захтева крајњег купца за обуставу испоруке топлотне енергије, даје сагласност на цене топлотне енергије и прописује друге услове за обезбеђење поузданог и сигурног снабдевања купаца топлотном енергијом, у складу са законом.

 Чланом 13. Закона о комуналним делатностима утврђена је надлежност скупштине јединице локалне самоуправе да својим одлукама прописује начин обављања комуналне делатности, општа и посебна права и обавезе вршилаца комуналне делатности и корисника услуга, укључујући и начин плаћања цене комуналне услуге, начин вршења контроле коришћења и наплате комуналне услуге, као и овлашћења вршиоца комуналне делатности у поступку контроле.

 У складу са наведеним законским овлашћењима, предложеном Одлуком извршено је усклађивање са одредбама закона о планирању и изградњи и Закона о становању и одржавању стамбених зграда, посебно у делу дефинисања појединих појмова, као што су породична кућа, посебни део зграде, пословна зграда и пословни простор, прецизиран је појам заједничке потрошње топлотне енергије. Такође је у складу са наведеним законом уређено располагање, одржавање и управљање унутрашњим грејним инсталацијама.

Предложеном одлуком прописан је поступак приликом раскида уговора о снабдевању топлотном енергијом уз испуњење постојећих процедура које су већ утврђене правном регулативом из области планирања и изградње. Прописани су услови за обуставу испоруке топлотне енергије, посебно ослањају на одредбе Закона о становању и одржавању стамбених зграда.

Имајући у виду наведено, одлуком су дефинисани и рокови у којима се могу изводити радови на обустави испоруке топлотне енергије, као и приликом раскида уговора о снабдевању.

Предложеном одлуком је дефинисано да радове на обустави испоруке топлотне енергије, као и радове по захтеву за поновну испоруку може изводити правно лице, односно предузетник који је регистрован за обављање те врсте послова или енергетски субјект.

 Имајући у виду предвиђени период за извођење радова, као и да рок за подношење захтева за извођење истих почиње да тече по истеку грејне сезоне, предлаже се да ова Одлука ступи на снагу наредног дана од дана објављивања у ''Службеном листу Града Ниша'', а у складу са одредбама члана 196 Устава Републике Србије (''Службени гласник Републике Србије'', број 83/2006 и 98/2006) којима је регулисано да закони и други општи акти ступају на снагу најраније осмог дана од дана објављивања и могу да ступе на снагу раније само ако за то постоје нарочито оправдани разлози, утврђени приликом њиховог доношења.

**ГРАДСКА УПРАВА ГРАДА НИША - СЕКРЕТАРИЈАТ ЗА КОМУНАЛНЕ ДЕЛАТНОСТИ, ЕНЕРГЕТИКУ И САОБРАЋАЈ**

|  |  |
| --- | --- |
|  | **СЕКРЕТАР****Владислава Ивковић** |
|  |  |